B. Osobitná časť

K § 1 
Ustanovuje rozsah pôsobnosti zákona pozitívnym vymedzením. Základné požiadavky 
sú technickými požiadavkami podľa § 2 písm. d) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon č. 56/2018 Z. z.“).
 
K § 2 
Vymedzuje základné pojmy definované na účely tohto zákona. 

K § 3 
Ustanovuje pôsobnosť Úradu pre normalizáciu, metrológiu a skúšobníctvo Slovenskej republiky (ďalej len „úrad“) vo vzťahu k Stálej kancelárii Medzinárodnej stálej komisie na skúšky ručných palných zbraní C.I.P. (ďalej len „C.I.P.“) ako aj povinnosť zverejňovať tabuľky C.I.P. na svojom webovom sídle. 

K § 4 
Vymedzuje rozsah určených výrobkov, na ktoré sa tento zákon vzťahuje, a teda jednotlivé druhy strelných zbraní a streliva, ktoré patria do pôsobnosti tohto zákona a sú určenými výrobkami podľa § 4 zákona č. 56/2018 Z. z. (ďalej spolu len „určené výrobky“). Zároveň ustanovuje výrobky, ktoré do pôsobnosti zákona nepatria.

K § 5 
Ustanovuje základné požiadavky na  určené výrobky, ktoré sú podrobnejšie vymedzené v prílohe č. 1 zákona. 

K § 6
Ustanovuje, za akých podmienok môžu byť strelné zbrane alebo strelivo sprístupnené na trhu Slovenskej republiky a uvedené do používania. Určené výrobky pri sprístupňovaní na trhu a pri uvedení do používania musia spĺňať základné požiadavky a všetky ostatné požiadavky, ktoré na ne kladie tento zákon. Základné požiadavky vymedzujú výsledky, ktoré sa majú dosiahnuť, alebo riziká, ktorým je potrebné sa venovať a zaoberajú sa najmä ochranou zdravia, bezpečnosťou používateľov, ochranou majetku, životného prostredia, atď. Pokiaľ ide o požiadavky podľa tohto zákona, ide predovšetkým o požiadavky na značky, na posudzovanie zhody, atď.

K § 7
Ustanovuje povinnosti výrobcu pri uvedení strelnej zbrane alebo streliva na trh, ako aj počas jeho sprístupňovania na trhu. Výrobca zodpovedá za súlad určených výrobkov s ustanoveniami tohto zákona v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti spotrebiteľa. Riziko, ktoré určený výrobok predstavuje môže byť vo vzťahu k ohrozeniu zdravia a bezpečnosti osôb, majetku alebo životného prostredia.
 
K § 8 
Ustanovuje povinnosti dovozcu pred uvedením určeného výrobku na trh, ako aj počas jeho sprístupňovania na trhu. Cieľom povinností dovozcu je zabezpečiť, aby určené výrobky z krajín, ktoré nie sú členskými štátmi C.I.P. (ďalej len „tretie krajiny“) a ktoré vstupujú na trh Slovenskej republiky, spĺňali požiadavky tohto zákona, a najmä aby mal dovozca potrebné dôkazy o tom, že výrobca vykonal posudzovanie zhody týchto určených výrobkov, určené výrobky sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly. Dovozca vie alebo má vedieť, či si výrobca splnil všetky povinnosti najmä kontrolou náležitostí dokumentácie k výrobku a označenia výrobku.
 
K § 9 
Ustanovuje povinnosti distribútora pred uvedením určených výrobkov na trh, ako aj počas sprístupňovania určených výrobkov na trhu. Distribútor okrem plnenia povinností spoločných pre všetky hospodárske subjekty, by mal najmä konať s náležitou starostlivosťou, 
aby zabezpečil, že jeho zaobchádzanie s určeným výrobkom nebude mať negatívny vplyv na zhodu určeného výrobku.

K § 10 
Ustanovuje rozšírenie povinností výrobcu na dovozcu alebo na distribútora v prípadoch ustanovených zákonom č. 56/2018 Z. z.  
 
K § 11 
Ustanovuje predpoklad zhody určených výrobkov vyrobených v súlade s technickým predpisom z oblasti posudzovania zhody, za ktorý sa považuje všeobecne záväzný právny predpis vydaný úradom podľa § 18 návrhu zákona alebo príslušnými slovenskými technickými normami vhodnými na posudzovanie zhody so základnými požiadavkami podľa tohto zákona, čo uľahčuje samotné posúdenie zhody určeného výrobku. 

K § 12 
Ustanovuje postupy posudzovania zhody na určené výrobky. Postupy posudzovania zhody možno obsahovo rozdeliť na postupy posudzovania zhody na strelné zbrane a postupy posudzovania zhody na strelivo. Ustanovujú sa podmienky predkladania strelnej zbrane a streliva podľa požiadaviek jednotlivých postupov posudzovania zhody.

K § 13 
Ustanovuje požiadavky na obsah a rozsah vyhlásenia o zhode pre určené výrobky a právne účinky jeho vydania. Obsah vyhlásenia o zhode je uvedený v prílohe č. 10. Cieľom tohto ustanovenia je zabezpečiť účinný prístup k informáciám na účely dohľadu nad trhom. Za pravidelné aktualizovanie vyhlásenia o zhode je zodpovedný ten, kto ho v konkrétnom prípade vydal.

K § 14
Ustanovuje značky strelnej zbrane a streliva, rozdelenie na národnú overovaciu značku a overovaciu značku, z čoho značka pozostáva a kde sa umiestňuje na strelnej zbrani a strelive. Označovaním strelnej zbrane a streliva overovacou značkou a národnou overovacou značkou podľa tohto ustanovenia sa preukazuje zhoda strelnej zbrane a streliva a je viditeľným výsledkom celého procesu posudzovania zhody. Označovanie strelnej zbrane alebo streliva sa môže vykonať aj na skrytých miestach napríklad na vzácnych historických zbraniach.

K § 15  
Ustanovuje podmienky oprávnenia orgánov posudzovania zhody na posudzovanie zhody strelných zbraní a streliva podľa § 10 až 19 zákona č. 56/2018 Z. z. Keďže postupy posudzovania zhody vyžadujú zapojenie autorizovaných osôb, týmto ustanovením 
sa zabezpečuje jednotná úroveň autorizovaných osôb za podmienok spravodlivej hospodárskej súťaže.
 
K § 16
Ustanovuje práva a povinnosti autorizovanej osoby. Autorizovaná osoba má najmä právo nevydať výstupný dokument posudzovania zhody - certifikát podľa tohto zákona ak zistí, 
že výrobca nespĺňa základné požiadavky ustanovené v prílohe č. 1 alebo neuplatňuje zodpovedajúce slovenské technické normy vhodné na posudzovanie alebo iné technické špecifikácie, čím sa posilňuje nestrannosť postavenia autorizovaných osôb. Autorizovaná osoba má najmä právo zasiahnuť po vydaní certifikátu podľa tohto zákona, konkrétne pozastaviť platnosť alebo zrušiť certifikát alebo certifikáty, ak zistí, že určený výrobok už ďalej nespĺňa požiadavky tohto zákona. O týchto skutočnostiach autorizovaná osoba informuje úrad podľa zákona č. 56/2018 Z. z. a úrad následne informuje o týchto skutočnostiach Stálu kanceláriu C.I.P. Ustanovujú sa ďalšie práva a povinnosti autorizovaných osôb podľa zákona č. 56/2018 Z. z. 

K § 17 
Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto zákonom pri sprístupňovaní strelných zbraní a streliva na trhu sa vykonáva podľa § 27 zákona č. 56/2018 Z. z., pričom orgány dohľadu pre oblasť strelných zbraní a streliva sú ustanovené v § 26 zákona č. 56/2018 Z. z. a sú nimi Slovenská obchodná inšpekcia 
za súčasného poskytnutia súčinnosti Policajného zboru podľa § 10 ods. 2 zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov. Orgán dohľadu je zároveň oprávnený uložiť sankcie za porušenie povinností podľa tohto zákona, pričom oprávnenie na uloženie sankcie vyplýva z § 28 zákona č. 56/2018 Z. z.

K § 18 
Ustanovuje splnomocňovacie ustanovenie na vydanie všeobecne záväzného právneho predpisu, ktorým úrad ustanoví podrobnosti o 	základných požiadavkách na rozmery strelnej zbrane, jednotlivých postupoch posudzovania zhody a spôsobe označovania strelných zbraní a streliva a jeho grafické vyobrazenie. Stála kancelária C.I.P. oznamuje prostredníctvom vlády Belgického kráľovstva zmluvným stranám rozhodnutia prijaté Medzinárodnou stálou komisiou, najmä nákresy a plány vzorových prístrojov na meranie tlakov, tabuľky normalizovaných rozmerov nábojových komôr a nábojov, ako aj opis medzinárodne uznávaných skúšobných značiek. Medzinárodná stála komisia tieto dokumenty priebežne dopĺňa. Aby sa zabezpečilo prijatie jednotných pravidiel pre vzájomné uznávanie skúšobných značiek ručných palných zbraní v rámci členských štátov C.I.P, musia byť implementované do právneho poriadku členského štátu C.I.P.

K § 19  
Ustanovenie deklaruje prijatie tohto zákona v súlade so smernicou Európskeho parlamentu 
a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17. 09. 2015) a návrh zákona bude predmetom vnútrokomunitárneho pripomienkového konania podľa zákona č. 55/2018 Z. z. o poskytovaní informácií o technickom predpise a o prekážkach voľného pohybu tovaru.
 
K § 20
Ustanovuje prechodné obdobie sprístupňovania určených výrobkov na trhu podľa doterajších predpisov, aby sa zabezpečila kontinuita sprístupňovania určených výrobkov na trhu.

K § 21 
Zrušuje doposiaľ platné a účinné nariadenie vlády Slovenskej republiky č. 397/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na strelné zbrane a strelivo v znení nariadenia vlády Slovenskej republiky č. 296/2000 Z. z., nariadenia vlády Slovenskej republiky č. 380/2003 Z. z., nariadenia vlády Slovenskej republiky č. 182/2006 Z. z., nariadenia vlády Slovenskej republiky č. 202/2011 Z. z. a nariadenia vlády Slovenskej republiky č. 269/2014 Z. z. 

K § 22
Účinnosť návrhu zákona sa navrhuje od 1. apríla 2019.

K prílohe č. 1 
Ustanovuje základné požiadavky na strelné zbrane a strelivo.
K prílohe č. 2 
Ustanovuje obsah technickej dokumentácie pre určené výrobky, ktorou sa zabezpečuje zrozumiteľnosť projektovania, konštrukcie, prevádzky a posúdenia zhody.

K prílohe č. 3 
Ustanovuje postup posudzovania zhody strelnej zbrane – homologizáciu.

K prílohe č. 4
Ustanovuje postup posudzovania zhody strelnej zbrane – skúšku typu strelnej zbrane.

K prílohe č. 5
Ustanovuje postup posudzovania zhody strelnej zbrane – kusové overenie. 

K prílohe č. 6
Ustanovuje postup posudzovania zhody strelnej zbrane – nové kusové overenie. 
 
K prílohe č. 7
Ustanovuje postup posudzovania zhody streliva – skúšku typu streliva. 
 
K prílohe č. 8
Ustanovuje postup posudzovania zhody streliva – inšpekciu. 

K prílohe č. 9
Príloha č. 9 vymedzuje jednotlivé výstupné dokumenty posudzovania zhody, ktoré vydáva autorizovaná osoba podľa tohto zákona v rámci jednotlivých postupov posudzovania zhody, ako aj ich obsahové náležitosti.

K prílohe č. 10
Ustanovuje rozsah vyhlásenia o zhode.